น้องโรส บ้านเจริญสุข

น้องโรส บ้านเจริญสุข เป็นนักมวยไทยสาวประเภทสองระดับแถวหน้าของประเทศ ซึ่งได้รับการขนานนามว่าเป็นน้องตุ้ม 2
ทั้งนี้ น้องโรสมีผลงานเป็นแชมป์สนามมวยราชดำเนิน ในรุ่นซูเปอร์ฟลายเวท รวมถึงเป็นแชมป์รุ่นเดียวกันคนสุดท้ายของรายการศึกยอดมวยไทยรัฐ

**ประวัติ**
น้องโรสเริ่มชกมวยไทยเมื่ออายุ 8 ขวบเพื่อหารายได้ช่วยพ่อแม่ โดยใช้ชื่อหลังสวน พยัคฆ์ชีวาน กระทั่งอายุ 12 ปี ก็เปลี่ยนชื่อเป็นรถด่วน ส.สมชัยฟาร์ม จนกระทั่งเปลี่ยนชื่อมาเป็น "น้องโรส" ซึ่งมาจากชื่อที่เพื่อนสนิทที่ชื่อว่า "รัตน์" เรียกเป็นประจำ ครั้นเมื่ออายุ 17 ปี ได้ย้ายมาอยู่ค่ายมวยบ้านเจริญสุข ที่จังหวัดฉะเชิงเทรา โดยใช้ชื่อน้องโรส บ้านเจริญสุข
ทั้งนี้ เธอสำเร็จการศึกษาจากโรงเรียนพิมายวิทยา
ตัวน้องโรสเองมีกล้ามหน้าอกตั้งคล้ายกับเต้านมของผู้หญิง ทำให้ต้องสวมเสื้อกล้ามขึ้นชก จนกระทั่งต่อมา น้องโรสได้เปลี่ยนไปสวมสปอร์ตบรา ซึ่งเมื่อมาชกในศึกวันทรงชัย สปอร์ตบราที่น้องโรสใส่ขึ้นชก ทางทีมงานวันทรงชัยเป็นผู้จัดหามาให้ โดยเริ่มใส่สปอร์ตบราที่ทีมงานวันทรงชัยเป็นผู้จัดหาให้ครั้งแรกในไฟต์ที่ชกกับก้องสนั่น ศักดิ์หอมศีล เมื่อวันที่ 25 มีนาคม พ.ศ. 2560 ในรายการศึกยอดมวยไทยรัฐ
น้องโรสเคยขึ้นชกในรายการศึกอัศวินดำ โดยการจัดของ พลตำรวจตรี ดร. เสวก ปิ่นสินชัย ระยะหนึ่งจนเป็นที่รู้จัก โปรโมเตอร์ทรงชัย รัตนสุบรรณ นำน้องโรสมาสร้างสรรค์ โดยขึ้นชกในรายการศึกยอดมวยไทยรัฐ ทางช่องไทยรัฐทีวี จนเป็นที่รู้จักของแฟนมวย กระทั่งน้องโรสได้รับโอกาสขึ้นชกที่สนามมวยราชดำเนิน ในวันที่ 7 มิถุนายน พ.ศ. 2560 โดยพบกับ เสือใหญ่ ช.ห้าพยัคฆ์ โดยเมื่อมีการประกบมวยคู่นี้ขึ้น มีกระแสข่าวลือว่าทางสนามมวยราชดำเนินอาจห้ามไม่ให้น้องโรสชกเนื่องจากเชื่อว่าแต่งกายคล้ายนักมวยหญิง ซึ่งตามธรรมเนียมแล้วสนามมวยมาตรฐานทั้งราชดำเนินและลุมพินี จะไม่ให้นักมวยหญิงขึ้นชก หรือให้ผู้หญิงขึ้นเวทีแต่อย่างใด แต่เรื่องดังกล่าวทางผู้บริหารของสนามมวยราชดำเนินต้องออกมายืนยันว่าน้องโรสสามารถขึ้นชกที่สนามมวยราชดำเนินได้ เนื่องจากยังไม่ผ่าตัดแปลงเพศ รวมถึงยังใช้คำนำหน้านามว่า "นาย" อยู่ โดยผลการชก น้องโรสเป็นฝ่ายชนะคะแนน
ต่อมาวันที่ 13 กรกฎาคม ปีเดียวกัน น้องโรสขึ้นชกที่ราชดำเนินอีก ชนะคะแนน เปรี้ยวปาก สจ.วิชิตแปดริ้ว
และวันที่ 6 กันยายน ปีเดียวกัน น้องโรสขึ้นชกกับ คมพยัคฆ์ สิงห์มณี อดีตนักมวยไทยระดับแชมป์ ซึ่งมีการวางเงินเดิมพันถึง 2.5 ล้านบาท โดยมีการเปิดตัวมวยคู่นี้ในวันที่ 2 สิงหาคม ปีเดียวกัน ที่สนามมวยราชดำเนิน ในช่วงก่อนมวยคู่เอกของรายการศึกวันทรงชัย โดยมีชาญชัย โชติภูมิเจริญกาล (ปะ หินกอง) พิธีกรและผู้บรรยายมวยของศึกวันทรงชัย เป็นพิธีกรในการเปิดตัว ผลการชกน้องโรสชนะน็อกในยกที่ 3
หลังจากนั้นน้องโรสชกแพ้ เพชรสุพรรณ ป.ดาวรุ่งเรือง 2 ครั้ง เมื่อวันที่ 2 พฤศจิกายน พ.ศ. 2560 ที่เวทีราชดำเนิน และวันที่ 28 พฤศจิกายน ปีเดียวกัน ที่เวทีลุมพินี ในรายการศึกเอสวันนัดปฐมฤกษ์ และไปชกต่างประเทศแพ้ทั้ง 2 ครั้ง ในช่วงต้นปี พ.ศ. 2561
หลังจากน้องโรสชกชนะ กฤติเดช ต.สุรัตน์ เมื่อวันที่ 2 เมษายน พ.ศ. 2561 น้องโรสหยุดพักการชกไประยะหนึ่งโดยทำงานเป็นบาร์เทนเดอร์ในร้านเหล้าที่ อำเภอหล่มสัก จังหวัดเพชรบูรณ์ ก่อนจะกลับมาชกอีกครั้งโดยชนะคะแนน แสงตะวัน อ.สุวรรณรัฐ (แสงตะวัน ช.ห้าพยัคฆ์) คว้าแชมป์เอสวันไทยแลนด์รุ่นซูเปอร์ฟลายเวท เมื่อวันที่ 20 กันยายน พ.ศ. 2561 ณ ลานกิจกรรม อุทยานประวัติศาสตร์พิมาย

**ชีวิตส่วนตัว**
น้องโรสมีบิดาชื่อสน ผลเจริญ และมารดาชื่อถวิล ผลเจริญ ทั้งนี้ น้องโรสมีพี่น้อง 4 คน โดยเธอเป็นคนที่ 3 ซึ่งมีน้องชายฝาแฝด 1 คน
น้องโรสชอบชมภาพยนตร์แนวรักโรแมนติก หรือตลกขบขัน แต่ไม่ชอบภาพยนตร์ผี เพราะเป็นคนกลัวผี นอกจากนั้น เธอมีนักร้องที่ชื่นชอบคือจ๊ะ อาร์สยาม และเบิ้ล ปทุมราช อาร์สยาม
ปัจจุบัน เธอมีสถานะโสด ไม่มีแฟน และความปรารถนาในอนาคตของเธอ คือ การเปิดโรงเรียนสอนมวยไทยเช่นเดียวกับน้องตุ้ม รวมถึงการทำหน้าที่เป็นทูตเพื่อส่งเสริมมวยไทย

**เกียรติประวัติ**
 แชมป์ชมรมมวยสยามภาคอีสานรุ่นซูเปอร์แบนตัมเวท
** ชิง 4 กุมภาพันธ์ พ.ศ. 2560 ชนะคะแนน โชคดี เดอะกัลฟ์พัทยา ที่ ลานข้างสนามไอ-โมบาย สเตเดียม ตำบลอิสาณ อำเภอเมืองบุรีรัมย์ จังหวัดบุรีรัมย์- แชมป์มวยไทยรายการศึกยอดมวยไทยรัฐ รุ่นซูเปอร์ฟลายเวท
** ชิง 29 เมษายน พ.ศ. 2560 ชนะคะแนน บังรอน สายันต์ยิม ที่ สตูดิโอ 9 มนตรีสตูดิโอ แขวงคลองจั่น เขตบางกะปิ กรุงเทพมหานคร- แชมป์เอสวันไทยแลนด์ รุ่นซูเปอร์ฟลายเวท
** ชิง 20 กันยายน พ.ศ. 2561 ชนะคะแนน แสงตะวัน อ.สุวรรณรัฐ ที่ ลานกิจกรรม อุทยานประวัติศาสตร์พิมาย ตำบลในเมือง อำเภอพิมาย จังหวัดนครราชสีมา

**กระแสตอบรับ**
น้องโรสเป็นนักมวยไทยที่ได้รับการกล่าวขานเชิงบวกในสังคมออนไลน์ รวมถึงสื่อต่างประเทศ เช่น สำนักข่าวซินหัวจากประเทศจีน, รอยเตอร์สจากประเทศอังกฤษ, เอบีซีนิวส์จากประเทศออสเตรเลีย และอาช็องซ์ ฟร็องซ์ เปร็ส (AFP) จากประเทศฝรั่งเศส ได้ทำการตีแผ่ชีวิตของเธอให้ชาวโลกได้รู้จัก

**สถิติการแข่งขัน**

**อ้างอิง**

**แหล่งข้อมูลอื่น**
  First Transgender Fighter Competes at Thailand's Oldest Stadium - VICE Sportsfix-attempted=yes  -  ブログ：トランスジェンダーのムエタイ選手が得た「勝利」 -  Все говорили, что не хотят драться с геем - Lenta.ru -  หน้าหวานแข้งโหด น้องโรส บ้านเจริญสุขfix-attempted=yes 
หมวดหมู่:นักมวยไทยชาวไทย
หมวดหมู่:กะเทย (บุคคล)
หมวดหมู่:นักกีฬาชาวไทยที่มีความหลากหลายทางเพศ
หมวดหมู่:บาร์เทนเดอร์
หมวดหมู่:บุคคลจากอำเภอพิมาย
หมวดหมู่:บุคคลจากโรงเรียนพิมายวิทยา
หมวดหมู่:นักมวยไทยที่มีความหลากหลายทางเพศ
หมวดหมู่:นักมวยจากจังหวัดนครราชสีมา